《偈五首 其五》
宋代·释善清

云从龙，风从虎，冬至寒食一百五。自古相传直至今，南泉不打盐官鼓。

参玄人，休莽卤，甜者甜兮苦者苦。直截毗卢向上关，莫教错却来时路。

作者简介：释善清（一○五七～一一四二），号草堂，俗姓何，南雄州保昌县（今广东南雄）人。神宗元丰四年（一○八一）剃度。徽宗政和五年（一一一五）住黄龙，后居曹疏二山，移住隆兴府泐潭草堂寺。为南岳下十三世，黄龙祖心禅师法嗣。高宗绍兴十二年卒，年八十六。《嘉泰普灯录》卷六、《五灯会元》卷一七有传。今录诗十首。